Document ID: 32014R0017

REGOLAMENT TA’ IMPLIMENTAZZJONI TAL-KUMMISSJONI (UE) Nru 17/2014
tal-10 ta’ Jannar 2014
li jistabbilixxi l-formola standardizzata għan-notifika għal miżura speċjali skont il-Mekkaniżmu ta’ Reazzjoni Rapida kontra l-frodi tal-VAT
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud (1) u b’mod partikolari l-Artikolu 199b(4) tagħha,
Billi:
(1)
Id-Direttiva 2006/112/KE, kif emendata mid-Direttiva tal-Kunsill 2013/42/UE (2), tintroduċi Mekkaniżmu ta’ Reazzjoni Rapida għall-ġlieda kontra l-frodi tat-taxxa fuq il-valur miżjud (VAT).
(2)
Il-Mekkaniżmu ta’ Reazzjoni Rapida jippermetti lill-Istati Membri li jinnotifikaw l-adozzjoni ta’ miżura speċjali li tidderoga mir-regola ġenerali prevista fid-Direttiva 2006/112/KE dwar il-persuna responsabbli għall-ħlas tal-VAT. Dik il-miżura tikkonsisti fl-applikazzjoni ta’ reverse charge tal-VAT bil-għan li jiġu miġġielda l-forom massivi u għall-għarrieda ta’ frodi li jista’ jwassal għal telf finanzjarju konsiderevoli u rrimedjabbli.
(3)
Sabiex jiġi ffaċilitat l-ipproċessar tan-notifika ta’ miżuri speċjali tal-Mekkaniżmu ta’ Reazzjoni Rapida, għandha tiġi adottata formola standardizzata ta’ notifika li tiddeskrivi u tirristruttura t-tagħrif meħtieġ minn Stat Membru li jinnotifika.
(4)
Sabiex titqassar u tiġi razzjonalizzata l-proċedura ta’ notifika tali formoli għandhom jiġu ppreżentati b’mod elettroniku lill-Kummissjoni.
(5)
Il-miżuri previsti f’dan ir-Regolament huma skont l-opinjoni tal-Kumitat Permanenti dwar il-Kooperazzjoni Amministrattiva,
ADOTTAT DAN IR-REGOLAMENT:
Artikolu 1
1. L-Istati Membri jużaw il-formola standardizzata stabbilita fl-Anness ta’ dan ir-Regolament biex jinnotifikaw lill-Kummissjoni dwar l-adozzjoni ta’ miżura speċjali tal-Mekkaniżmu ta’ Reazzjoni Rapida kif stabbilita fl-Artikolu 199b tad-Direttiva 2006/112/KE.
2. In-notifika msemmija fil-paragrafu 1 tiġi ppreżentata elettronikament f’indirizz elettroniku apposta, kkomunikat mill-Kummissjoni lill-Kumitat Permanenti dwar il-Kooperazzjoni Amministrattiva.
Artikolu 2
Dan ir-Regolament jidħol fis-seħħ fit-tielet jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, l-10 ta’ Jannar 2014.

Labels: 2
12
11
15